L'article 116.1 de l'Estatut d'autonomia de Catalunya atribueix a la Generalitat competència exclusiva en matèria d'agricultura i ramaderia, i també la competència en matèria de desenvolupament del sector agroalimentari i d'execució de la qualitat agroalimentària i de les condicions dels productes agrícoles i ramaders.
A més, d'acord amb l'article 128.1 del mateix Estatut d'autonomia de Catalunya, correspon a la Generalitat la competència exclusiva en matèria de mencions de qualitat, cosa que inclou el règim jurídic de creació i funcionament.
Totes aquestes competències han de respectar les competències pròpies de l'Estat atribuïdes per la Constitució.
Aquest Decret comporta un desenvolupament de la Llei 18/2001, de 31 de desembre, d'orientació agrària, de la Llei 14/2003, de 13 de juny, de qualitat agroalimentària, del Reglament (UE) 1151/2012 del Parlament Europeu i del Consell, de 21 de novembre, sobre els règims de qualitat dels productes agrícoles i alimentaris, del Reglament (UE) 1305/2013 del Parlament Europeu i del Consell, de 17 de desembre, i del Reglament delegat (UE) 807/2014 de la Comissió, d'11 de març, reguladors de l'ajuda al desenvolupament rural a través del Fons Europeu Agrícola de Desenvolupament Rural (FEADER).
El Decret 24/2013, de 8 de gener, sobre l'acreditació de la venda de proximitat de productes agroalimentaris, va regular l'acreditació voluntària dels productors o les agrupacions de productors agraris que venen la producció pròpia o els seus productes d'elaboració pròpia directament als consumidors o a establiments minoristes i de restauració.
L'experiència assolida amb la seva aplicació aconsella d'introduir determinades modificacions relatives a la vigència de l'acreditació, en consonància amb la declaració anual de la producció agrícola, la precisió dels conceptes de venda de proximitat, d'elaboració pròpia, de persona intermediària i de llocs de venda i la inclusió en l'àmbit d'aplicació de la norma dels productes agraris, o actualitzar els requisits per obtenir l'acreditació de la venda de proximitat i introduir requisits per a la carn de xai, o les normes d'utilització de l'acreditació i del logo o de la revisió del procediment de revocació de l'acreditació.
Aquestes modificacions obeeixen a la necessitat de millorar l'aplicació i l'eficàcia del sistema d'acreditació de venda de proximitat per garantir, de manera més clara, els objectius i les finalitats establerts al Decret 24/2013, de 8 de gener, i aconseguir, d'aquesta manera, que els resultats que s'obtinguin siguin conseqüència d'una millor utilització dels recursos.
Alhora, també s'estableixen alguns aclariments per aconseguir una major transparència de conceptes i sobre com obtenir, utilitzar i revocar l'acreditació i el logo de venda de proximitat, a fi de dotar de major certesa i estabilitat les persones acreditades o que es volen acreditar.
Per tot l'exposat, aquesta iniciativa s'exerceix en el marc del règim de millora de la qualitat normativa i dels principis de bona regulació, eficàcia, proporcionalitat, seguretat jurídica, transparència i eficiència.
Es pretén una millora en el sistema d'acreditació de la venda de proximitat de productes agroalimentaris, el qual té caràcter voluntari, per la qual cosa no s'estableixen càrregues administratives innecessàries per als destinataris.
Així mateix, s'ha garantit la participació ciutadana en l'elaboració i el règim de transparència.
Aquest Decret s'ha tramitat segons el que disposen l'article 59 i següents de la Llei 26/2010, de 3 d'agost, de règim jurídic i de procediment de les administracions públiques de Catalunya, i d'acord amb la Llei 19/2014, de 29 de desembre, de transparència, accés a la informació pública i bon govern.
Amb el dictamen del Consell de Treball, Econòmic i Social de Catalunya, a proposta de les conselleres d'Agricultura, Ramaderia, Pesca i Alimentació, de Salut i d'Empresa i Coneixement, vist el dictamen de la Comissió Jurídica Assessora, i amb la deliberació prèvia del Govern,
Es modifica el títol del Decret 24/2013, de 8 de gener, que resta redactat de la manera següent:
"Decret 24/2013, de 8 de gener, sobre l'acreditació de la venda de proximitat de productes agroalimentaris i agraris."
Es modifiquen els apartats següents de l'article 2:
a) S'afegeix un incís final a l'article 2 b) del Decret 24/2013, de 8 de gener, amb el redactat següent:
"En el cas que la venda, la realitzi una persona jurídica diferent del productor o la productora, aquesta persona no es considera persona intermediària sempre que estigui participada en més del 50% pel productor o per la productora mateixos."
b) S'afegeix un incís final a l'article 2 f) del Decret 24/2013, de 8 de gener, amb el redactat següent:
"En el cas que l'elaboració, la realitzi una persona jurídica diferent del productor o la productora, igualment es considera elaboració pròpia sempre que la persona jurídica estigui participada en més del 50% pel productor o per la productora mateixos.
També es consideren elaboració pròpia els serveis tecnològics realitzats per tercers per a l'obtenció d'oli d'oliva, farines de cereals i lleguminoses, sucs vegetals i vegetals cuits, i també l'esclofollat i torrada de fruita seca, el tractament tèrmic i l'estandardització del contingut en greix de la llet, i els especejats de carn."
Se suprimeix l'apartat 3 de l'article 3 del Decret 24/2013, de 8 de gener.
Es modifiquen els apartats següents de l'article 7.1:
a) Es modifica l'article 7.1 b) del Decret 24/2013, de 8 de gener, que resta redactat de la manera següent:
"b) Comunicar anualment l'adhesió al sistema d'acreditació de venda de proximitat mitjançant la declaració única agrària referida a l'article 8, en la qual han de fer constar que els productes que comercialitzin directament a l'empara de l'acreditació procedeixen de l'explotació de la qual són titulars o han estat elaborats amb matèries primeres principals procedents d'aquesta explotació.
L'acreditació i el logo s'han d'exhibir d'acord amb l'article 10."
b) S'afegeix un nou apartat c) a l'article 7.1 del Decret 24/2013, de 8 de gener, amb el redactat següent:
"c) En el cas de la carn emparada sota el distintiu de venda de proximitat, cal que els animals siguin nascuts i engreixats en explotacions ubicades a Catalunya.
Els animals que no hagin nascut en aquestes explotacions han d'haver estat engreixats a explotacions catalanes com a mínim 4 mesos per a boví, 40 dies en el cas d'aviram i 4 mesos en el cas de l'espècie porcina.
Pel que fa a la resta d'animals nascuts en explotacions ubicades fora de Catalunya, han de ser engreixats en les explotacions agràries de Catalunya.
En tots els casos, els animals han de ser sacrificats en escorxadors ubicats com a màxim a 3 hores de transport des de l'explotació d'on procedeixin."
Es modifica l'article 8.2 del Decret 24/2013, de 8 de gener, que resta redactat de la manera següent:
Juntament amb la presentació de l'adhesió al sistema d'acreditació de la venda de proximitat, mitjançant la DUN, les persones interessades s'han de descarregar del lloc web específicament habilitat per la Generalitat a aquests efectes el logo que ha d'identificar els productes objecte de la venda de proximitat, d'acord amb l'article 10, que consta a l'annex 1.
La realització d'aquests tràmits permet la utilització de manera automàtica del logo identificatiu de la venda de proximitat".
Es modifiquen els apartats següents de l'article 10:
a) Es modifica l'article 10 b) del Decret 24/2013, de 8 de gener, que queda redactat de la manera següent:
"b) En el cas de venda de circuit curt, les persones interessades o agrupacions acreditades han d'identificar aquests productes, abans de la seva comercialització, amb el logo, sense perjudici de les mencions obligatòries que estableix la normativa vigent en matèria d'etiquetatge."
b) S'afegeix un incís final a l'article 10 d) del Decret 24/2013, de 8 de gener, amb el redactat següent:
"Aquest logo identificador ha d'estar situat al costat dels productes procedents dels productors i les productores adherits, i no en aparadors o altres suports genèrics que puguin induir a error al consumidor o la consumidora."
Es modifica l'article 11 del Decret 24/2013, de 8 de gener, que queda redactat de la manera següent:
"11.1 L'acreditació té validesa fins a l'obertura del període de presentació següent de la DUN, sempre que es compleixin les condicions que donen lloc a la seva obtenció i les obligacions exigides en aquest Decret.
11.2 Si es produeix qualsevol modificació en l'acreditació d'una persona titular o d'una agrupació de productors agraris, s'ha de comunicar al departament competent en matèria d'agricultura i alimentació a través de la DUN, d'acord amb l'Ordre reguladora d'aquesta declaració que s'esmenta a l'article 8.1.
11.3 Un cop feta aquesta comunicació, la persona titular de la direcció general competent en matèria d'alimentació modifica les dades corresponents de la base de dades que es regula a l'article 12 i lliura, en el termini de 15 dies, a la persona interessada una nova acreditació en la qual queda reflectida la modificació efectuada.
11.4 L'acreditació de la venda de proximitat es pot deixar sense efecte per renúncia de les persones o agrupacions acreditades, en el supòsit establert a l'article 8.4, o quan es comprovi que incompleixen qualsevol dels requisits d'obtenció i les obligacions exigides en aquest Decret o la utilització indeguda de l'acreditació i el logo.
11.5 Si es detecta un incompliment o una utilització indeguda de l'acreditació i del logo, la direcció general competent en matèria de qualitat agroalimentària ha d'obrir un procediment administratiu d'esmena perquè la persona o l'agrupació acreditada compleixi aquest Decret.
11.6 El procediment administratiu d'esmena s'ha d'iniciar de seguida que es detecti el possible incompliment i té una durada màxima de dos mesos.
S'inicia mitjançant la notificació a les persones o agrupacions acreditades interessades, que disposen del termini d'un mes per a esmenar l'incompliment o la utilització indeguda de l'acreditació i del logo, sens perjudici del dret de presentar al·legacions en el termini de quinze dies a comptar de la notificació.
11.7 La direcció general competent en matèria de qualitat agroalimentària, en vista de la documentació continguda en l'expedient administratiu i una vegada transcorregut el termini de deu dies del punt 6, ha de dictar resolució del procediment administratiu que ha de determinar:
a) L'arxivament de l'expedient, si de la tramitació del procediment d'esmenes en resulta que les persones o agrupacions acreditades compleixen i fan un ús adequat de l'acreditació i del logo.
b) La revocació de l'acreditació de la venda de proximitat i posar fi a qualsevol forma d'ús d'aquesta acreditació i del logo, si en el termini d'un mes no s'han esmenat l'incompliment o la utilització indeguda de l'acreditació i del logo.
Contra aquesta resolució, es pot interposar recurs d'alçada davant la persona titular del departament competent en matèria d'agricultura i alimentació.
11.8 Aquelles persones o agrupacions que han deixat de ser beneficiàries de l'acreditació de la venda de proximitat per incórrer en alguna de les causes establertes a l'apartat 4 d'aquest article, excepte en el cas de la renúncia, no poden tornar a ser-ne beneficiàries fins al cap de 3 anys a comptar des de la data en la qual adquireixi fermesa la resolució corresponent."
Utilització del logotip de venda de proximitat per als productes pesquers
La utilització del logotip de venda de proximitat per als productes pesquers s'ha de regular per normativa sectorial específica.
Referències a "agroalimentaris i agraris"
L'acreditació de la venda de proximitat s'estén als productes agraris i agroalimentaris, de manera que les referències que en els articles 2 e), 4, 5, 7, 9, 10 i 12 i l'annex 2 del Decret 24/2013, de 8 de gener, sobre l'acreditació de la venda de proximitat de productes agroalimentaris, es fan dels productes agraris i/o agroalimentaris s'entenen fetes als productes agraris i agroalimentaris.
Barcelona, 3 de desembre de 2019